**НАЦРТ**

**ИЗВЕШТАЈ ЗА ПРОЦЕНКА НА ВЛИЈАНИЕТО НА РЕГУЛАТИВАТА**

|  |  |
| --- | --- |
| Назив на министерство: | Министерство за животна средина и просторно планирање |
| Назив на предлогот на закон: | Предлог на Закон за управување со батерии и акумулатори и отпадни батерии и акумулатори |
| Одговорно лице и контакт информации: | Ана Каранфилова Мазневска, Раководител на Секторот за управување со отпад |
| Вид на Извештај: | Нацрт  Предлог |
| Обврската за подготовка на предлогот на закон произлегува од: | Годишна програма за работа на Владата на Република Северна Македонија  НПАА  Заклучок на Владата на Република Северна Македонија  Друго -усогласување со новиот Закон за прекршоците |
| Поврзаност со Директивите на ЕУ: | Директива 2006/66 на Европскиот Парламент и на Советот од од 6 септември 2006 година за батерии и акумулатори и за отпадни батерии и акумулатори и за укинување на Директивата 91/157/ЕЕЗ |
| Дали нацрт извештајот содржи информации согласно прописите кои се однесуваат на класифицираните информации: | Да  Не |
| Датум на објавување на нацрт Извештајот на ЕНЕР: | 12.3.2019 година |
| Датум на доставување на нацрт Извештајот до Министерството за информатичко општество и администрација: | ???.2019 година |
| Датум на добивање на мислењето од Министерството за информатичко општество и администрација: |  |
| Рок за доставување на предлогот на закон до Генералниот секретаријат | Декември – јануари 2019/2020ж |

**1. Опис на состојбите во областа и дефинирање на проблемот**

* 1. **Опис на состојбите**

Република Северна Македонија генерално се соочува со проблеми и предизвици во однос на управувањето со отпадот. Управувањето со отпадни батерии и акумулатори претставува еден сегмент на управувањето со отпад во Република Северна Македонија.

Управувањето со батерии и акумулатори и отпадни батерии и акумулатори во Република Северна Македонија е уредено со Законот за управување со батерии и акумулатори и отпадни батерии и акумулатори (“Службен весник на Република Северна Македонија” бр. 140/10, 47/11, 148/11, 39/12, 163/13 , 146/15 и 39/16). Овој закон се применува на сите видови на батерии и акумулатори, без разлика на нивната форма, зафатнина, тежина, материјалот од кој се составени или намената за користење, независно дали истите се вградени или не во уред или возило.

Овој закон не се применува на батериите и акумулаторите кои се користат во опремата која е наменета за користење во одбраната, оружјето, муницијата и воениот материјал, со исклучок на производите кои не се наменети за конкретни воени цели, и опрема наменета за испраќање во вселената.

Законот во моментот на усвојување се усогласуваше со Директива 2006/66 на Европскиот Парламент и на Советот од од 6 септември 2006 година за батерии и акумулатори и за отпадни батерии и акумулатори и за укинување на Директивата 91/157/ЕЕЗ.

Сегашниот Закон за управување со батерии и акумулатори и отпадни батерии и акумулатори ја утврдува рамката за управување со батерии и акумулатори и отпадни батерии и акумулатори, која претежно се заснова на начелото на одговорност на производителот. Врз основа на направените анализи, досегашниот систем за управување со батерии и акумулатори и отпадни батерии и акумулатори се спроведуваа од неколку самостојни и колективни постапувачи за управување со отпадни батерии и акумулатори кои ги спроведуваа обврските на производителите што произлегуваат од овој закон. Но значителен дел на производителитe на батерии и акумулатори се уште не се приклучиле кон воспоставените системи. Од таа причина, меѓу другото, резултатите од неговото спроведување покажаа слабости и неможност да се постигнат пропишаните цели на законот.

Воедно на ниво на ЕУ, Директивата 2006/66/ЕЗ е изменета. Овие измени на Директивата не се транспонирани во Законот за управување со батерии и акумулатори и отпадни батерии и акумулатори и како такви истите треба да се транспонираат во националното законодавство.

Во овој поглед, предлог законот е резултат на потребата за доусогласување на националното законодавство со законодавството на ЕУ како и формулирање на нови законски решенија кои ќе го подобрат спроведувањето на правната рамка за управување со батерии и акумулатори и отпадни батерии и акумулатори.

* 1. **Причини за проблемите кои се предмет на разгледување**

Постојат неколку причини од кои произлезе потребата за нови законски решенија за управување со батерии и акумулатори и отпадни батерии и акумулатори, и тоа:

* потребата за доусогласување на националното законодавство со последните измени на Директивата 2006/66/EЗ батерии и акумулатори и отпадни батерии и акумулатори;
* потребата за исклучување од примена на одредбите на законот кои се однесуваат на колективните и самостојните системи, кои од сега понатаму ќе се уредуваат со посебен Законот за проширена одговорност на производителите во управување со посебните текови на отпад,
* воспоставување на обврска на производителите од странство кои не се регистрирани во Република Северна Македонија, а кои пуштат на пазар на батерии и акумулатори од странство преку е-трговија да назначан застапник кој ќе биде одговорен за управување со отпадните батерии и акумулатори, и
* детално утврдување на обврските на економските оператори во управувањето со батерии и акумулатори и отпадни батерии и акумулатори.

**2. Цели на предлог регулативата**

Основните цели на овој предлог закон се:

* намалување до најмало можно ниво на негативното влијание на батериите и акумулаторите и отпадните батерии и акумулатори врз животната средина и здравјето на луѓето, и
* унапредување на стандардите за заштита на животната средина од страна на економските оператори вклучени во текот на животниот циклус на батерии и акумулатори, особено вклучените во процесот на третман и рециклирање на отпадните батерии и акумулатори.

Покрај основните цели, во согласност со начелото на циркуларна економија, со овој закон треба да се постигнат и следниве цели:

* да се спречи создавањето на отпадните батерии и акумулатори;
* да се намали количеството на опасни супстанци во батериите и акумулаторите, и со тоа да се намали токсичноста на отпадот од батерии и акумулатори;
* да се постигне високо ниво на рециклирање и други видови на преработка на отпадните батерии и акумулатори, како и намалување на депонирањето на отпадните батерии и акумулатори;
* обезбедување на сеопфатен систем за управување со отпадни батерии и акумулатори (враќање, собирање, третман и рециклирање на отпадните батерии и акумулатори);
* зголемување до најголема можна мера на одделното собирање на батерии и акумулатори и спречување на отстранувањето на отпадните батерии и акумулатори како дел од комуналниот отпад, со цел да се постигне висок степен на нивна преработка;
* обезбедување на услови за развој на пазарот за рециклирање и други начини на преработка на отпадни батерии и акумулатори;
* обезбедување на еднаква положба на пазарот за домашните и странските правни и физички лица, како и избегнување на трговски бариери кои можат да ја нарушат конкуренцијата, и
* потикнување на користењето на најдобрите достапни техники и технологии за преработка и рециклирање на отпадните батерии и акумулатори.

**3. Можни решенија (опции)**

Опис на можните решенија (опции) за решавање на проблемот

При подготовката на предлог законот беа разгледани две опции и тоа:

***3.1.* ОПЦИЈА 1 - „не прави ништо“ не донесување на нов Закон за управување со батерии и акумулатори и отпадни батерии и акумулатори**

Со оваа опција состојбата во управувањето со батерии и акумулатори и отпадни батерии и акумулатори ќе остане непроменета т.е. постои многу мала веројатност дека ќе се случат крупни позитивни промени во досегашното управување со батерии и акумулатори и отпадни батерии и акумулатори за да се отстранат слабостите при спроведување на законот.

Воедно, усвојувањето на новиот Закон за управување со отпадот и Законот за проширена одговорност на производителот во управувањето со посебните текови на отпад, внесуваат нов пристап во управувањето со отпадот во Република Северна Македонија, такашто и ќе создадат тешкотии на спредување на барањата на постојниот Закон за управување со батерии и акумулатори и отпадни батерии и акумулатори.

Преку опцијата „не прави ништо“, обврската за усогласување на националното законодавство со важечкото законодавство на Европската Унија т.е. со Директивата 2006/66/EЗ за батерии и акумулатори и отпадни батерии и акумулатори, ќе остане делумно усогласена и обврска за усогласување ќе се одложува за нареден период.

**3.2 ОПЦИЈА 2 – донесување на нов Закон за управување со батерии и акумулатори и отпадни батерии и акумулатори**

Реализацијата на оваа опција би значело:

* забрзување на процесот на усогласување на националното законодавство со законодавството на ЕУ;
* прилагодување на законодавство за батерии и акумулатори и отпадни батерии и акумулатори со новиот пристап на управување со отпадот воведен со Законот за управување со отпадот и Законот за проширена одговорност на производителите во управувањето со посебните текови на отпад;
* допрецизирање на законските одредби и обврските на економските оператори кој ќе придонесува кон ефикасно спроведување на системот за управување со батерии и акумулатори и отпадни батерии и акумулатори во Република Северна Македонија.

Имено, со оваа Опција ќе се отстранат суштинските слабости во управувањето со батерии и акумулатори и отпадни батерии и акумулатори кои се покажа во изминатиот период. Воедно, усвојувањето на новиот Закон ќе значи исполнување на обврската на Република Северна Македонија за транспонирање на европското законодавство во националното законодавство.

1. **Проценка на влијанијата на регулативата**

Можни позитивни и негативни влијанија од секоја од опциите:

**Опција 1 „не прави ништо“**

*4.1 Економски влијанија*

*Негативни влијанија*

Досегашното спроведување на Законот за управување со батерии и акумулатори и отпадни батерии и акумулатори, покажува дека не сите производители на спакувани производи кои пласираат производи во пазарот на Република Северна Македонија се приклучени кон воспоставените индивидуални и колективни системи, односно тие што не се приклучени во системите не го плаќат редовно пропишаниот надоместок. Во ваква ситуација, доколку се продолжува со истиот пристап економски ќе бидат оптеретени само лојалните производители кои одлучиле да ги исполнуваат законските барања.

*4.2 Фискални влијанија*

*Негативни влијанија*

Неспроведувањето на сегашните законски барања, влијае врз животната средина и здравјето на граѓаните со тоа што се очекува и зголемување на болничките трошоци за луѓето и зголемување на трошоците на државата за здравствена заштита. Дополнително, ваквата состојба доведува до трошоци од аспект на користење на боледувања кои се товар на Фондот за здравствено осигурување.

Постојниот закон пропишува плаќање на надоместок од страна на производителите кои не се приклучени во самостојните или колективните системи за управување со батерии и акумулатори и отпадни батерии и акумулатори. Со новите законски решенија, ќе се намалува можноста за избегнување на плаќањето на надоместокот како и се воведува обврска за Управата за јавни приходи да го следи плаќањето на надоместокот од обврзниците.

*4.3 Социјални влијанија*

*Позитивно влијание*

Делумно. Постојниот Закон несомнено ја подобри состојбата во поглед на социјалните влијанија споредено со состојбата пред неговото донесување (основање на неколку собирачи и колективни постапувачи кои донесоа и одреден број нови работни места ), но потенцијалот на овој сектор не е целосно искористен.

*Негативни влијанија*

Досегашното спроведување на правната рамка за управување со батерии и акумулатори и отпадни батерии и акумулатори покажа низок степен на собирање и третман на отпадните батерии и акумулатори.

Недоволното искористување на отпадните батерии и акумулатори како ресурс преку рециклирање значи намалени можности за отворање на нови капацитети за третман и рециклирање со тоа што и намалени можности за отварање на нови работни места со тоа што и негативно се влијае врз стапката на невработеност во државата.

*4.4 Влијанија врз животната средина*

*Негативни влијанија*

Со изборот на опцијата “Не прави ништо” се доведува во прашање спроведувањето на сегашниот закон поради новиот пристап за управување со посебните текови на отпад воведен со новите закони (Законот за управување со отпадот и Законот за проширена одговорност на роизводителот во управувањето со посебните текови на отпад). Истотака, идентификуваните правни недостатоци во сегишниот закон ќе продолжуваат да бидат пречка за надминување на негативните влијанија врз животната средина кои веќе се манифестираат како на пример:

* недоволно одделно собирање на отпадните батерии и акумулатори,
* отсранување на отпадните батерии и акумулатори како несортиран комунален отпад,
* отстранување на отпадните батерии и акумулатори преку депонирање поради несортирањето,
* горење на отпадните батерии и акумулатори,
* користење на природните ресурси наместо рециклирање на материјалите,
* негативно влијание на отпадните батерии и акумулатори врз животната средина и врз здравјето на луѓето, и
* други негативни влијанија.

*4.5 Административни влијанија и трошоци*

*а) трошоци за спроведување*

Нема влијание.

*б) трошоци за почитување на регулативата.*

Нема влијание.

***Опција 2 Донесување на нов Закон за управување со батерии и акумулатори и отпадни батерии и акумулатори***

Можни позитивни и негативни влијанија:

*4.1* ***Економски влијанија***

Спроведувањето на новиот Закон за управување со батерии и акумулатори и отпадни батерии и акумулатори ќе има позитивни влијание врз економија и тоа:

* создава еднакви услови за домашни и странски производители кои пуштат на пазар батерии и акумулатори;
* ќе ја елиминира нелојалната конкуренција меѓу компаниите кои пуштат на пазар батерии и акумулатори од кои настануваат отпадните батерии и акумулатори;
* ќе се создаде простор за отворање на нови компании, првенствено мали и средни во подрачјето на собирање, транспорт и третман на отпадни батерии и акумулатори;
* ќе го намали, а на подолг рок и ќе го елиминира постапувањето со отпадни батерии и акумулатори на незаконски начин;
* ќе овозможи достапност на суровини за рециклаторите кои моментално функционираат во државата, а ќе поттикне и отворање на нови компании за третман на отпадни батерии и акумулатори,
* отворање на нови работни места и подигнување на животниот стандард.

Економските оператори во управувањето со батерии и акумулатори и отпадни батерии и акумулатори се очекува да имаат трошоци за операциите за собирање, транспорт, третман, информирање на јавноста и како други административни трошоци. Овие трошоци производителите ги имале и согласно сегашниот ситем.

Како дополнителни трошоци, економските оператори ќе ги имаат трошоци за отворање на банкарски гаранции и трошоците за финансирање на системите за управување со батерии и акумулатори и отпадни батерии и акумулатори.

4.2 ***Фискални влијанија***

*Негативни:* Со предлог законот не се воспоставуваат големи обврски за државните органи кои би наметнувале дополнителни средства за буџетот на централната или локалната власт.

*Позитивни:* Со новиот закон се потврдува досегашниот систем за определување на надоместок за постапување со отпадни батерии и акумулатори, и истиот се унапредува во смисла на ограничување на можноста за неплаќање на надоместокот.

Според одредбите на Законот, производителот е должен да обезбеди финансиска гаранција за да го гарантира исполнувањето на обврските од законот, а доколку производителот преку колективниот постапувач или самостојно не ги остварува законските обврски и националните цели, ќе биде активирана финансиската гаранција на начин како што е предвидено со Законот за проширена одговорност на производителите во управувањето со посебните текови на отпад. Средствата од финансиската гаранција се непланиран приход на Буџетот на Република Северна Македонија, а ќе се користат за реализација на Програмата за управување со посебните текови на отпад.

*4.3 Социјални влијанија*

Позитивни: Со примената на новиот предлог закон се очекува да се зголеми собирањето и третманот на отпадните батерии и акумулатори. При што се очекува да се развие пазарот на третман на отпадни батерии и акумулатори со тоа и зголемување на работните места во овој сектор.

Очекуваните позитивни влијанија врз животната средина ќе го намалат и ризикот од заболувања на населението, со што ќе се намалат и трошоците на јавниот здравствен сектор и трошоците на граѓаните за евентуално лекување.

* 1. *Влијанија врз животната средина*

Позитивни влијанија:

Предлог законот, како и сегашниот закон прецизно ги пропишува барањата кои треба да ги исполнуваат батериите и акумулаторите пред да се пуштат на пазар во Република Северна Македонија, и тоа:

* барања во поглед на употребата на тешки метали во батериите и акумулаторите
* барања за олеснето отстранување
* идентификација и означување на батериите и акумулаторите

Воедно, според новиот предлог закон нема да се применуваат повеќе, досегашните исклучоци за:

* Батериите во форма на копче да можат да содржат жива не повеќе од 2% од тежината и
* Батерии употребени во безжични електрични алати

Со примената на барањата од новиот предлог закон, се очекува да се постигнат национални цели за собирање не само за преносните батерии и акумулатори туку и за собирање на автомобилските и индустриските батерии и акумулатори. Со овој пристап ќе се обезбеди минимизирање на отпадните батерии и акумулатори кој ќе се отстранува на депонии, а со тоа ќе се обезбедуваат материјални ресурси кои се замена и истовремено заштеда на природните ресурси.

Негативно влијание: Не се очекуваат негативни влијанија врз животната средина и здравјето на луѓето.

*4.5 Административни влијанија и трошоци*

*а) трошоци за спроведување*

На подолг рок, со модернизацијата на системот за евиденција на податоците од економските оператори вклучени во управувањето со батерии и аумулатори и отпадни батерии и акумулатори се очекува намалување на административните трошоци кај државните органи и економските оператори.

*б)трошоци за почитување на регулативата*

Нема влијание.

**5. Консултации**

*5.1 Засегнати страни и начин на вклучување*

Предлог законот е објавен на веб страната на Министерството за животна средина и просторно планирање и ЕНЕР.

Предлог законот ќе се достави на мислење до:

* Органи на државната управа
* Министерство за финансии;
* Секретаријат за законодавство;
* Министерство за економија;
* Министерство за локална самоуправа;
* Државен пазарен инспекторат;
* Државен комунален инспекторат;
* Државен санитарен и здравствен инспекторат;
* Инспекциски Совет на Република Македонија;
* Управа за јавни приходи.
* Единици на локалната самоуправа:
* Заедница на единиците на локална самоуправа;
* Стопански комори:
* Стопанска Комора на Република Македонија
* Сојуз на стопански комори на северозападна Македонија
* Невладин Сектор

Прибавените мислења ќе се разгледаат и ќе бидат земени предвид, a по завршувањето на процесот на усогласување соодветно ќе се вградат во законот.

*5.2 Преглед на добиените и вградените мислења*

Се уште не се добиени мислења.

*5.3 Мислењата кои не биле земени предвид и зошто*

Се уште не се добиени мислења.

**6. Заклучоци и препорачано решение**

*6.1 Споредбен преглед на позитивните и негативните влијанија на можните решенија (опции)*

***ОПЦИЈА „*Не прави ништо*“***

Позитивни влијанија –нема, освен делумно социјално влијание

Негативни влијанија –има во следните аспекти:

* Негативни економски влијанија
* сегашната правна рамка не ја откорнува нелојалната конкуренција, од причина што законот не обезбеди приклучување не сите производители на батерии и акумулатори во самостојните и колективните системи
* Негативни фискални влијанија
* неспроведувањето на сегашните законски барања, влијае врз животната средина и здравјето на граѓаните со тоа што можно и зголемување на болничките трошоци за луѓето и зголемување на трошоците на државата за здравствена заштита;
* постојниот закон пропишува плаќање на надоместок од страна на производителите кои не се приклучени во самостојните и колективните системи за управување отпадни батерии и акумулатори. Со новото законско решение, се очекува да се намалува можноста за избегнување на плаќањето на надоместокот од причина што се воведуваа обврска на Управата за јавни приходи да го следи плаќањето на надоместокот од обврзниците.
* Негативни социјални влијанија
* Недоволното искористување на отпадните батерии и акумулатори како ресурс преку рециклирање значи намалени можности за отварање на нови работни места со што негативно се влијае врз стапката на невработеност во државата.
* Негативни влијанија врз животната средина

Со изборот на опцијата “Не прави ништо” се доведува во прашање спроведувањето на сегашниот закон поради новиот пристап воведен со новите закони (Закон за управување со отпадот и Закон за проширена одговорност на роизводителите во управувањето со посебните текови на отпад). Истотака, идентификуваните правни недостатоци во сегишниот закон ќе продолжуваат да бидат пречка за надминување на негативните влијанија врз животната средина кои веќе се манифестираат со:

* недоволна присутност на одделното собирање на отпадните батерии и акумулатори како несортиран комунален отпад,
* депонирање на отпадните батерии и акумулатори,
* горење на отпадните батерии и акумулатори и
* користење на природните ресурси наместо користењето на рециклирани материјали.

Врз основа на горенаведените влијанија, Опцијата 1 е неприфатлива за прифаќање.

***ОПЦИЈА 2– Донесување на нов Закон за управување со батерии и акумулатори и отпадни батерии и акумулатори***

Во Оцијата 2 се нотирани само позитивни влијанија. Со примена на Опцијата 2 се очекуваат голем број на позитивни влијанија, и тоа:

***Економски влијанија***

* создавање еднакви услови за домашни и странски производители кои пуштат на пазар батерии и акумулатори;
* елиминирање на нелојалната конкуренција помеѓу компаниите кои пуштат на пазар батерии и акумулатори од кои настануваат отпадните батерии и акумулатори;
* создавање на простор за отворање на нови компании, првенствено мали и средни во подрачјето на собирање, транспорт и третман на отпадни батерии и акумулатори;
* намалување, а на подолг рок и елиминирање на постапувањето со отпадни батерии и акумулатори на незаконски начин;
* овозможување на достапност на суровини за рециклаторите кои моментално функционираат во државата, а ќе поттикне и отворање на нови компании за рециклирање,
* отворање на нови работни места и подигнување на животниот стандард.

***Фискални влијанија***

* ограничување на можноста за избегнување на плаќањето на надоместокот за управување со отпадни батерии и акумулатори за тие производители кои не се дел од самостојните и колективните системи
* финансиска гаранција за да се гарантира исполнувањето на обврските од законот,

***Социјални влијанија***

* развивање на пазарот на третман на отпадните батерии и акумулатори со тоа и зголемување на работните места во овој сектор

***Влијанија врз животната средина***

* пуштање на пазар на батерии и акумулатори кои ги исполнуваат:
  + барањата во поглед на употребата на тешки метали во батериите и акумулаторите
  + барањата за олеснето отстранување
  + барањата за идентификација и означување на батериите и акумулаторите
* воспоставени се национални цели за собирање на автомобилски и индустриски батерии и акумулатори покрај националните цели за собирање на преносните батерии и акумулатори,
* зголемување на степенот на оделно собирање и третман на отпадните батерии и акумулатори, со тоа што и намалување на количините на отпадни батерии и акумулатори отстранет преку депонирање.

*6.2 Ризици во спроведувањето и примената на секое од можните решенија (опции)*

За Опцијата 1 „не прави ништо “ поради воспоставениот нов пристап со Законот за управување со отпадот и Законот за проширена одговорност на производителите во управувањето со посебните текови на отпад, можно е да се појави правна неконзистентност.

За Опција 2, не се нотирани ризици.

* 1. *Препорачано решение со образложение*

Да се прифати Опцијата 2 и да се донесе новиот Закон за управување со батерии и акумулатори и отпадни батерии и акумулатори.

Оваа опција има позитивно влијание во сите погоре анализирани области.

Со оваа опција се очекува да се отстранат најсуштинските слабости во управувањето со батерии и акумулатори и отпадни батерии и акумулатори кои се манифестираа во изминатиот период. Со остварување на претходно опишаните цели во овој документ, очекувано е квалитетот во управувањето со отпадни батерии и акумулатори да се унапредува и во долгорочен план да се достигне нивото на земјите на Европската Унија. Конечно, новиот Закон ќе значи и исполнување на обврската за транспонирање на важечкото европсното законодавство во националното законодавство.

**7. Спроведување на препорачаното решение**

*7.1 Потреба од менување на закони и подзаконска регулатива во областа или други сродни области*

*Нема*

*7.2 Потребни подзаконски акти и рок за нивно донесување*

За да се обезбеди спроведување на новиот закон потребно е да се донесуваат подзаконските акти со правен основ во предлог законот во рок од една година од донесувањето на овој закон.

Воедно, за некои одредби од законот е потребно да се донесуваат и подзаконски акти кои се предвидени да се усвојуваат врз основа на Законот за проширена одговорност на производителот во управувањето со посебните текови на отпад.

* 1. **Активности за обезбедување на ефикасно спроведување на предлогот на закон**

Заради спроведување на Законот потребно е да се преземат низа активности со цел негово ефикасно спроведување и тоа:

1. во временскиот период определен во законот потребно е да се подготват и усвојуваат подзаконските акти од овој закон,
2. усвојување на подзаконските акти од Законот за проширена одговорност на производителот во управувањето со посебните текови на отпад кои се директно поврзани со овој закон,
3. информирање на крајните корисници, трговци, како идруги субјекти за новиот ситем за управување со батерии и акумулатори и отпадни батерии и акумулатори
4. следење на законодавството на ЕУ при подготовка и усвојување на подзаконските акти.

**8. Следење и евалуација**

* 1. Начин на следење на спроведувањето

Министерството за животна средина и просторно планирање ќе го следи примената на овој закон и прописите донесени врз основа на овој закон.

Ефектите од спроведување на Предлог-Законот ќе бидат прикажани преку годишниот извештај на стручниот орган при Министерството за животна средина кој ќе биде достапен за јавноста преку ВЕБ страницата на Министерството.

* 1. *Евалуација на ефектите од предлогот на закон и рокови*

Евалуацијата на ефектите од имплементација на новиот предлог закон може да се следи врз основа на следните индикатори и тоа:

1. број на регистрирани производители кои пласираат на пазар батерии и акумулатори,
2. бројот на регистрирани мали производители,
3. количеството на батерии и акумулатори пуштени на пазарот по производител и категорија,
4. местата за повратен прием на отпадните батерии и акумулатори по региони и општини,
5. собирните места и нивна дистрибуција по региони и општини,
6. собирните центри и нивна дистрибуција по региони и општини,
7. постигнатите цели за собирање на преносни, автомобилски и индустриски батерии и акумулатори,
8. ефикасноста на рециклирање на отпадните батерии и акумулатори,
9. количеството на извезени батерии и акумулатори и отпадни батерии и акумулатори,
10. собрани средства по основ на платен надоместок,
11. анализа на бројот на изречени глоби,
12. анализа на траењето на прекршочните постапки и
13. анализа на наплатата на изречените глоби.

**Изјава од државниот секретар**

**Нацрт Извештајот за проценка на влијанието на регулативата е изготвен во согласност со Методологијата за проценка на влијанието на регулативата. Тој дава реална проценка на можните влијанија и очекуваните ефекти, како и трошоците кои се однесуваат на секоја од утврдените можни решенија (опции) за решавање на проблемот.**

**Датум:\_\_\_\_\_\_\_\_\_\_\_\_\_ ..................................................**

**потпис на државен секретар,**

**Ана Петровска**

**Изјава од министерот**

**Врз основа на резултатите од анализите прикажани во Извештајот за проценка на влијанието на регулативата сметам дека препорачаното решение (опција) претставува најдобар начин за решавање на проблемот и постигнување на очекуваните ефекти на најекономичен начин.**

**Датум:\_\_\_\_\_\_\_\_\_\_\_\_ ...........................................**

**потпис на министер,**

**Naser Nuredini**